**Οδηγός Παιγνίου ΣΟΥΠΕΡ 3**

**Φορέας εκμετάλλευσης: ΟΠΑΠ Α.Ε.**

1. **ΣΥΜΜΕΤΟΧΗ ΣΤΟ ΣΟΥΠΕΡ 3**

Η Συμμετοχή στο ΣΟΥΠΕΡ 3 πραγματοποιείται μέσω των Πρακτορείων της ΟΠΑΠ Α.Ε. και διενεργείται σύμφωνα με τις διατάξεις της κείμενης νομοθεσίας, του Γενικού Κανονισμού Διοργάνωσης και Διεξαγωγής των Τυχερών Παιγνίων της ΟΠΑΠ Α.Ε, του Κανονισμού Οργάνωσης, Λειτουργίας και Διεξαγωγής του Αριθμολαχείου ΣΟΥΠΕΡ 3 της ΟΠΑΠ Α.Ε, όπως ισχύουν, καθώς και υπό τους ειδικότερους όρους και προϋποθέσεις που θέτει κάθε φορά η ΟΠΑΠ Α.Ε. και η ΕΕΕΠ.

Η Συμμετοχή στο ΣΟΥΠΕΡ 3 επιτρέπεται σε άτομα που έχουν συμπληρώσει το δέκατο όγδοο (18ο) έτος της ηλικίας.

Διευκρινίζεται ότι:

* Η Συμμετοχή στο τυχερό παίγνιο ΣΟΥΠΕΡ 3 αποδεικνύεται με το Δελτίο, το οποίο περιλαμβάνει τις προβλέψεις του Παίκτη και όλα τα αναγνωριστικά στοιχεία που είναι απαραίτητα για την απόδειξη της Συμμετοχής του. Ο Παίκτης οφείλει να ελέγχει ότι στο Δελτίο που καταχωρήθηκε περιλαμβάνονται όλες οι προβλέψεις που αντιστοιχούν στη Συμμετοχή του.
* Ακύρωση Συμμετοχής και επιστροφή του αντιτίμου Συμμετοχής επιτρέπεται μόνο στην περίπτωση που οι επιλογές του Παίκτη, όπως αυτές περιέχονται στο Δελτίο, δεν συμπίπτουν με τις επιλογές που καταχωρήθηκαν στο Κεντρικό Πληροφορικό Σύστημα (ΚΠΣ). Αν δηλαδή στο Δελτίο περιέχονται, λόγω τεχνικού προβλήματος, διαφορετικά στοιχεία (π.χ. επιλεγμένοι αριθμοί, αριθμός συνεχόμενων κληρώσεων) από αυτά που έχει επιλέξει ο Παίκτης στο Δελτίο που συμπλήρωσε και επικυρώθηκε από την τερματική μηχανή του Πρακτορείου. Η ακύρωση είναι δυνατή μέχρι την έναρξη της κλήρωσης πριν από την οποία κατατέθηκε η Συμμετοχή.
* Ο Παίκτης οφείλει να διαφυλάττει τα στοιχεία του Δελτίου που παραλαμβάνει και να μην τα κοινοποιεί σε τρίτους με οποιοδήποτε τρόπο. Η ΟΠΑΠ ΑΕ δεν φέρει ευθύνη σε περίπτωση που επέλθει οποιαδήποτε ζημιά του Παίκτη από γνωστοποίηση των στοιχείων του Δελτίου σε τρίτους.

1. **ΑΝΤΙΤΙΜΟ ΣΥΜΜΕΤΟΧΗΣ – ΤΡΟΠΟΣ ΣΥΜΜΕΤΟΧΗΣ**

* Το αντίτιμο Συμμετοχής ανά Στήλη ορίζεται στο ποσό πενήντα λεπτά του ευρώ (€ 0,50).
* Ο ελάχιστος αριθμός των Στηλών Συμμετοχής σε κάθε Τύπο Παιγνίου ΣΟΥΠΕΡ 3 αναφέρεται στο Σύστημα Διανομής Κερδών.
* Ο Παίκτης δύναται να συμμετάσχει στο ΣΟΥΠΕΡ 3 υποβάλλοντας το Δελτίο του για κάθε Τύπο Παίγνιο, σύμφωνα με τα προβλεπόμενα στο Σύστημα Διανομής Κερδών.

1. **ΣΥΣΤΗΜΑ ΔΙΑΝΟΜΗΣ ΚΕΡΔΩΝ** 
   1. **Περιγραφή**

Κάθε τριψήφιος αριθμός με επιτυχία κατατάσσεται σε μία μόνο κατηγορία επιτυχιών ανάλογα με τον Τύπο του Παιγνίου ΣΟΥΠΕΡ 3. Σε κάθε μία από τις εν λόγω κατηγορίες επιτυχιών αντιστοιχεί και ένας συντελεστής απόδοσης με βάση τον οποίο προκύπτει το αντίστοιχο κέρδος. Η ελάχιστη Συμμετοχή σε οποιονδήποτε Τύπο Παιγνίου ΣΟΥΠΕΡ 3 είναι μία (1) Στήλη.

* 1. **Τύποι Παιγνίου:**

Στο ΣΟΥΠΕΡ 3 υπάρχουν 4 τύποι Παιγνίου:

* Τύπος Παιγνίου **«3 ΨΗΦΙΑ ΜΕ ΣΕΙΡΑ»** όπου ζητείται η πρόβλεψη και των τριών (3) ψηφίων του κληρωθέντος αριθμού με την ακριβή τους σειρά.
* Τύπος Παιγνίου «**3 ΨΗΦΙΑ ΧΩΡΙΣ ΣΕΙΡΑ»** όπου ζητείται η πρόβλεψη και των τριών (3) ψηφίων του κληρωθέντος αριθμού ανεξαρτήτως σειράς.
* Τύπου Παιγνίου **«ΔΥΟ ΨΗΦΙΑ»** όπου ζητείται η πρόβλεψη των δύο (2) εκ των τριών (3) ψηφίων του κληρωθέντος αριθμού στη σωστή θέση.
* Τύπος Παιγνίου **«ΕΝΑ ΨΗΦΙΟ»** όπου ζητείται η πρόβλεψη του ενός (1) εκ των τριών (3) ψηφίων του κληρωθέντος αριθμού στη σωστή θέση.
  1. **Διανεμόμενα κέρδη ανά κατηγορία επιτυχιών**
* Στον τύπο Παιγνίου **« 3 ΨΗΦΙΑ ΜΕ ΣΕΙΡΑ»**, ο συντελεστής απόδοσης ορίζεται σε 600.
* Στον τύπο Παιγνίου **«3 ΨΗΦΙΑ ΧΩΡΙΣ ΣΕΙΡΑ»**, ο συντελεστής απόδοσης ορίζεται κατά περίπτωση ως εξής:

1. Για την πρόβλεψη και των τριών ψηφίων του αριθμού της κλήρωσης, ο συντελεστής απόδοσης ορίζεται σε 100.
2. Για την πρόβλεψη και των τριών ψηφίων του αριθμού της κλήρωσης, στον οποίο περιέχονται δύο όμοια ψηφία, ο συντελεστής απόδοσης ορίζεται σε 200
3. Για την πρόβλεψη και των τριών ψηφίων του αριθμού της κλήρωσης στον οποίο περιέχονται τρία όμοια ψηφία, ο συντελεστής απόδοσης ορίζεται σε 600.

* Στον τύπο Παιγνίου **« 2 ΨΗΦΙΑ»**, ο συντελεστής απόδοση ορίζεται σε 60.
* Στο τύπο Παιγνίου **«1 ΨΗΦΙΟ»**, ο συντελεστής απόδοσης ορίζεται σε 6.

Τα κέρδη κάθε κατηγορίας επιτυχιών είναι προκαθορισμένα και προκύπτουν από τους αντίστοιχους συντελεστές απόδοσης πολλαπλασιαζόμενους επί την αξία κάθε συμμετοχής.

Ως βάση υπολογισμού των προκαθορισμένων ποσών κέρδους ανά κατηγορία, όλων των κατηγοριών επιτυχιών, λαμβάνεται ποσοστό μέχρι 60% επί των ακαθάριστων εισπράξεων του τυχερού παιγνίου ΣΟΥΠΕΡ 3 σε κάθε κλήρωση. Είναι όμως δυνατόν σε κληρώσεις του παιχνιδιού τα συνολικά ποσά κερδών προς διανομή στους τυχερούς να υπερβαίνουν ή να υπολείπονται των παραπάνω ποσοστών υπολογισμού.

Η ΟΠΑΠ Α.Ε. δύναται να θέσει ανώτατο όριο στο συνολικό ποσό που διατίθεται στο σύνολο των επιτυχιών κάποιας κατηγορίας με προκαθορισμένο κέρδος. Στην περίπτωση αυτή, αν το γινόμενο των επιτυχιών με το προκαθορισμένο κέρδος της κατηγορίας υπερβαίνει το ανώτατο όριο, τότε το συνολικό ποσό που αντιστοιχεί στο ανώτατο όριο διανέμεται ισόποσα στις επιτυχίες της αντίστοιχης κατηγορίας.

1. **ΚΛΗΡΩΣΕΙΣ ΣΟΥΠΕΡ 3**

* Σε κάθε κλήρωση ΣΟΥΠΕΡ 3 κληρώνεται ένας τριψήφιος αριθμός από το 000 μέχρι και το 999 που αποτελεί την νικήτρια στήλη.
* Οι κληρώσεις πραγματοποιούνται καθημερινά με τη χρήση ηλεκτρονικής κληρωτίδας σε τακτά χρονικά διαστήματα, τα οποία απέχουν μεταξύ τους τέσσερα (4) λεπτά της ώρας.
* Συμμετοχές γίνονται δεκτές μέχρι την έναρξη της κάθε κλήρωσης.
* Οι Παίκτες δύνανται να συμμετάσχουν σε συνεχόμενο αριθμό κληρώσεων ή/και σε μελλοντικές κληρώσεις.
* Οι κληρώσεις πραγματοποιούνται στην Λεωφ. Αθηνών 112, Αθήνα.

1. **ΦΟΡΟΛΟΓΙΑ ΚΕΡΔΩΝ**

Τα κέρδη φορολογούνται ως εξής\*:

• κέρδος έως 100€: αφορολόγητο

• κέρδος από 100,01€ έως 200€: φόρος κερδών 2,5% (επί του ποσού που υπερβαίνει τα 100€)

• κέρδος από 200,01€ έως 500€: φόρος κερδών 5,0% (επί του ποσού που υπερβαίνει τα 200€)

• κέρδος από 500,01€ έως 2.500€: φόρος κερδών 10,0% (επί του ποσού που υπερβαίνει τα 500€)

• κέρδος από 2.500,01€ και άνω: φόρος κερδών 20,0% (επί του ποσού που υπερβαίνει τα 2.500€)

Οι ανωτέρω φόροι παρακρατούνται άμεσα, κατά την καταβολή των κερδών στον δικαιούχο.

\**Mετά την αφαίρεση του ποσού που κατέβαλε ο παίκτης για όλες τις συμμετοχές που αφορούν την κλήρωση από την οποία προέκυψε το κέρδος.*

**6. ΠΑΡΑΓΡΑΦΗ ΚΕΡΔΩΝ**

Το δικαίωμα για την είσπραξη κέρδους που προκύπτει από τη Συμμετοχή στο ΣΟΥΠΕΡ 3, παραγράφεται μετά από πάροδο τριών (3) μηνών από την ημερομηνία που η Συμμετοχή του Παίκτη καταχωρείται στο Κεντρικό Πληροφορικό Σύστημα ως κερδίζουσα, σύμφωνα με τα προβλεπόμενα στο Γενικό Κανονισμό Διοργάνωσης και Διεξαγωγής των Τυχερών Παιγνίων της ΟΠΑΠ Α.Ε. Η ΟΠΑΠ Α.Ε. δύναται, μετά την πάροδο του προαναφερθέντος χρονικού διαστήματος και σε εξαιρετικές περιπτώσεις, να καταβάλλει κέρδος σε κατόχους Δελτίων όταν, άνευ υπαιτιότητας τους, δεν εισέπραξαν εγκαίρως το αναλογούν κέρδος, ούτε πρόβαλαν τη σχετική τους αξίωση εντός του ίδιου χρονικού διαστήματος.

1. **ΚΑΤΑΒΟΛΗ ΚΕΡΔΩΝ**

7.1.1 Η καταβολή κερδών που προκύπτουν από τη συμμετοχή στο ΣΟΥΠΕΡ 3 γίνεται πάντοτε στον κομιστή του Δελτίου που κερδίζει και, σε περίπτωση απώλειας του, αποκλείεται η αξίωση καταβολής κέρδους ή άλλης αποζημίωσης. Δελτίο που έχει καταστραφεί ή έχουν αλλοιωθεί τα στοιχεία του σε βαθμό που η αναγνώρισή τους από το Κεντρικό Πληροφορικό Σύστημα δεν είναι δυνατή, ουδεμία ισχύ έχει και αποκλείεται η αξίωση καταβολής κέρδους και κάθε άλλη αξίωση για αποζημίωση από την ΟΠΑΠ Α.Ε.

7.1.2. Η καταβολή των κερδών διενεργείται ως κατωτέρω, λαμβάνοντας υπόψη τα όσα προβλέπονται στην υπ’ αρ. υπ` αρ. 554/5/15.04.2021 (Β’ 1633)απόφαση της ΕΕΕΠ «Έκδοση Κανονισμού εφαρμογής μέτρων για την καταπολέμηση της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας από τα Υπόχρεα Πρόσωπα, στην αγορά υπηρεσιών τυχερών παιγνίων, σύμφωνα με την περ. στ’ της παρ. 3 του άρθρου 28 του ν. 4002/2011 (Α’ 180)», εφεξής «ο Κανονισμός Καταπολέμησης Νομιμοποίησης Εσόδων»):

i) Μικτά κέρδη προ φόρων ανά Δελτίο αξίας μέχρι 999,99€, θα καταβάλλονται σε μετρητά.

ii) Μικτά κέρδη προ φόρων ανά Δελτίο αξίας από 1.000€ έως και 1.999,99€, θα καταβάλλονται μετά από αίτημα του παίκτη σε Κατάστημα ΟΠΑΠ είτε σε μετρητά απευθείας από τα Κατάστημα ΟΠΑΠ, είτε μέσω Παρόχων Υπηρεσιών Πληρωμών (έκδοση εντολής πληρωμής προς Τράπεζα), έπειτα από την ταυτοποίηση του παίκτη με την επίδειξη δελτίου ταυτότητας, διαβατηρίου ή κάποιου άλλου ισοδύναμου εγγράφου της αλλοδαπής.

iii) Μικτά κέρδη προ φόρων ανά Δελτίο αξίας άνω των 2.000€ θα εξαργυρώνονται αποκλειστικά μέσω Παρόχων Υπηρεσιών Πληρωμών (έκδοση εντολής πληρωμής προς Τράπεζα), έπειτα από την ταυτοποίηση του παίκτη με την επίδειξη δελτίου ταυτότητας, διαβατηρίου ή κάποιου άλλου ισοδύναμου εγγράφου ξένης χώρας.

iv) Μικτά κέρδη προ φόρων ανά Δελτίο αξίας άνω των 100.000€ ευρώ θα εξαργυρώνονται αποκλειστικά μέσω Παρόχων Υπηρεσιών Πληρωμών, κατόπιν έκδοσης εντολής πληρωμής από τα γραφεία της ΟΠΑΠ Α.Ε. στην Αθήνα, και έπειτα από την ταυτοποίηση ταυτοποίηση του παίκτη με την επίδειξη δελτίου ταυτότητας, διαβατηρίου ή κάποιου άλλου ισοδύναμου εγγράφου ξένης χώρας. Για την εξυπηρέτησή των παικτών θα πρέπει πρώτα να επικοινωνούν με το τηλεφωνικό κέντρο της ΟΠΑΠ Α.Ε. στο 800-800- 5000 (από σταθερό χωρίς χρέωση) ή στο 210 5798888 (από κινητό) για να ενημερωθούν σχετικά με τη διαδικασία.

7.2. Κατά την καταβολή των κερδών παρακρατείται άμεσα από την ΟΠΑΠ Α.Ε. ο αναλογών φόρος, σύμφωνα με την εκάστοτε ισχύουσα νομοθεσία.

7.3. Τα ποσά των κερδών ανά επιτυχία, καταβάλλονται μετά την αποκοπή τους στα δύο πρώτα δεκαδικά ψηφία.

7.4. Η ΟΠΑΠ Α.Ε. δύναται να δεσμεύσει την πληρωμή κέρδους στις εξαιρετικές εκείνες περιπτώσεις που, κατά την κρίση της, στοιχειοθετείται πιθανότητα είσπραξης του κέρδους από μη δικαιούχο. Ενδεικτικά και όχι περιοριστικά στην περίπτωση κερδών που προκύπτουν από τη Συμμετοχή στο ΣΟΥΠΕΡ 3, αναφέρονται οι περιπτώσεις απώλειας ή κλοπής Δελτίου.

7.5. Σε κάθε περίπτωση, τα στοιχεία των Συμμετοχών που έχουν διασφαλιστεί σύμφωνα με τα οριζόμενα στο άρθρο 11 του Γενικού Κανονισμού Διοργάνωσης και Διεξαγωγής των Τυχερών Παιγνίων της ΟΠΑΠ ΑΕ, αποτελούν το μόνο αποδεικτικό στοιχείο για την αναγνώριση κέρδους και, σε περίπτωση διαφοράς, υπερισχύουν έναντι οποιουδήποτε άλλου στοιχείου. Το Δελτίο χρησιμεύει για να αποδεικνύει την οφειλόμενη, σε περίπτωση κέρδους, πληρωμή και μόνο εφόσον συμφωνεί απόλυτα με τα στοιχεία που έχουν διασφαλιστεί.

**8. ΒΕΒΑΙΩΣΕΙΣ ΚΕΡΔΟΥΣ**

Η ΟΠΑΠ Α.Ε. χορηγεί Βεβαίωση Κέρδους μετά από ηλεκτρονικό αίτημα του Παίκτη, το οποίο υποβάλλεται μέσω της ιστοσελίδας www.winningscertificates.opap.gr, σύμφωνα με τους όρους της Πολιτικής Χορήγησης Βεβαιώσεων Κέρδους της ΟΠΑΠ Α.Ε., εντός της επόμενης οικονομικής χρήσης από αυτήν της είσπραξης των κερδών και έως την 31η Οκτωβρίου (εκτός εάν η Εταιρεία παρατείνει την ανωτέρω προθεσμία με ανακοίνωση που γνωστοποιείται μέσω της ιστοσελίδας της, www.opap.gr).

Σύμφωνα με τα προβλεπόμενα στον Κανονισμό Καταπολέμησης Νομιμοποίησης Εσόδων, Βεβαίωση Κέρδους χορηγείται αποκλειστικά σε Παίκτες που διαθέτουν Ελληνικό ΑΦΜ και για μικτά κέρδη ύψους 1.000 ευρώ και άνω ανά Δελτίο, που προέκυψαν κατά την αμέσως προηγούμενη οικονομική χρήση από αυτήν της υποβολής του αιτήματος και τα οποία έχουν εισπραχθεί μέσω των συνεργαζόμενων με την ΟΠΑΠ Α.Ε. πιστωτικών ιδρυμάτων.

**9. ΡΥΘΜΙΣΤΙΚΗ ΑΡΧΗ**

Η ΟΠΑΠ Α.Ε. εποπτεύεται από την **Επιτροπή Εποπτείας και Ελέγχου Παιγνίων (ΕΕΕΠ).** Στοιχεία επικοινωνίας με την ΕΕΕΠ: Πλατεία Μαυροκορδάτου και Αχαρνών 17, 104 38 Αθήνα, Τηλέφωνο: + 30 2111075000 , Fax: + 30 2111075005, Site: [www.gamingcommission.gov.gr](http://www.gamingcommission.gov.gr).

**10. ΥΠΗΡΕΣΙΕΣ ΨΥΧΟΛΟΓΙΚΗΣ ΥΠΟΣΤΗΡΙΞΗΣ & ΤΗΛΕΣΥΜΒΟΥΛΕΥΤΙΚΗΣ**

Στη διάθεση όλων όσοι αντιμετωπίζουν προβλήματα από την υπέρμετρη συμμετοχή στα τυχερά παιχνίδια βρίσκεται η τηλεφωνική γραμμή **1114** που έχει δημιουργήσει ο όμιλος ΟΠΑΠ σε συνεργασία με το Κέντρο Θεραπείας Εξαρτημένων Ατόμων **(ΚΕΘΕΑ)** και λειτουργεί από Δευτέρα έως Παρασκευή από τις 09.00 έως τις 21.00. Επίσης υπηρεσίες ενημέρωσης και υποστήριξης παρέχονται και μέσω αποστολής email στη διεύθυνση 1114a@kethea-alfa.gr

**11. ΕΝΤΥΠΑ**

Στην ιστοσελίδα της ΟΠΑΠ Α.Ε. (www.opap.gr) βρίσκονται αναρτημένοι: α) Ο παρών Οδηγός, β) ο Γενικός Κανονισμός Διοργάνωσης και Διεξαγωγής των Τυχερών Παιγνίων της ΟΠΑΠ Α.Ε., και γ) ο Κανονισμός Οργάνωσης, Λειτουργίας και Διεξαγωγής του Αριθμολαχείου ΣΟΥΠΕΡ 3.

Ο Γενικός Κανονισμός Διοργάνωσης και Διεξαγωγής των Τυχερών Παιγνίων της ΟΠΑΠ Α.Ε., και ο Κανονισμός Οργάνωσης, Λειτουργίας και Διεξαγωγής του Αριθμολαχείου ΣΟΥΠΕΡ 3 αναρτώνται και στην ιστοσελίδα της Ε.Ε.Ε.Π.

(<https://www.gamingcommission.gov.gr>).

**12. ΕΠΙΚΟΙΝΩΝΙΑ**

Για περισσότερες πληροφορίες, αποτελέσματα κληρώσεων, ή υποβολή καταγγελιών, μπορείτε να καλέσετε στο **800-800-5000 (από σταθερό χωρίς χρέωση) ή στο 210 5798888 (από κινητό)**.

**ΟΠΑΠ Α.Ε, Λ. Αθηνών 112, 10442 Αθήνα**

**Αριθμός Γ.Ε.Μ.H: 3823201000**